Katana
Katana – vienašmenis japoniškas kalavijas. Dažnai Vakaruose šiuo terminu apibendrintai vadina visus japoniškus kalavijus, tačiau japonai pripažįsta tik siaurąją termino reikšmę. Pavyzdžiui katana dažnai painiojama su učigatana – japonišku kalaviju, sukurtu ir paplitusiu Muromači laikotarpiu. Iš esmės šie du kalavijai beveik niekuo nesiskiria ir dažniausiai juos atskirdavo meistro palikta žymė, učigatanos dažniausiai būdavo gaminamos iš prastesnės kokybės metalo. Katana išsiskiria savo ypatinga išvaizda: lenktas, lieknas, vienašmenis kardas su ilga rankena, kurią galima suimti dviem rankomis bei apskrita arba kvadratinė rankenos garda (cuba). Katana turi lengvą įlinkimą vadinama sori arba zori, kuris suteikdavo kariui galimybę greitu ir vientisu judesiu ištraukti kardą ir pirmiau kirsti priešininkui. Katana yra feodalinės Japonijos samurajų ginklas, puikiai žinomas dėl savo aštrumo ir kirtimo galimybės.